แห่บินซื้อประกันนอก
ชวนเศรษฐีไทยอุดหนุนสิงคโปร์/ฮ่องกงเบี้ยประกันถูกจ่ายสูงคปภ.เตือนระวังเสี่ยง
14 ต.ค. 2557

ชวนเศรษฐีไทยอุดหนุนสิงคโปร์/ฮ่องกงเบี้ยประกันถูกจ่ายสูงคปภ.เตือนระวังเสี่ยง
ตัวแทนนอกฉกลูกค้าไทยไปเซ็นซื้อประกันชีวิตถึงสิงคโปร์–ฮ่องกง ใช้จุดขายเบี้ยถูกกว่า
น.ส.ศิริภรณ์ พุทธรักษ์ นายกสมาคมตัวแทนประกันชีวิตและที่ปรึกษาการเงิน (THAIFA) เปิดเผยว่า ขณะนี้มีตัวแทนจากต่างประเทศเข้ามาขายประกันชีวิตให้ชาวไทย โดยเสนอแบบประกันชีวิตที่ขายในประเทศสิงคโปร์ที่มีอัตราเบี้ยประกันต่ำกว่าไทย เพราะสถิติการเสียชีวิตของคนสิงคโปร์ไม่สูงทำให้อัตราเบี้ยมรณะต่ำ จึงให้ผลประโยชน์ที่สูงกว่าแบบประกันชีวิตที่ขายในประเทศไทย 
นอกจากนี้ เมื่อลูกค้าตกลงซื้อประกันแล้วตัวแทนจะพาลูกค้าออกไปเซ็นสัญญาซื้อประกันถึงสิงคโปร์และฮ่องกง โดยให้รางวัลเป็นตั๋วเครื่องบินและที่พักฟรี 
น.ส.ศิริภรณ์ กล่าวว่า ในสิงคโปร์นอกจากเบี้ยจะถูกกว่าแล้ว ภาษียังต่ำกว่าประเทศไทยอีกด้วย เมื่อลูกค้าเวนคืนกรมธรรม์จะได้เงินที่สูงกว่าและได้รับความคุ้มครองสูงกว่าด้วย 
“ทางตัวแทนได้แจ้งเรื่องนี้ให้เจ้าหน้าที่ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ทราบแล้ว แต่ทาง คปภ.ไม่เชื่อ และให้หาหลักฐานไปยืนยัน ซึ่งเรารู้แต่ไม่สามารถเข้าไปแอบถ่ายคลิปหรือทำอะไรได้ แต่คนในวงการจะทราบว่ามีกลุ่มตัวแทนเข้ามาชักชวนคนไทยไปซื้อประกันที่สิงคโปร์ เพราะตัวแทนเองก็ถูกชักชวนเช่นกัน ทำให้เรารู้” น.ส.ศิริภรณ์ กล่าว
อย่างไรก็ดี ลูกค้าที่ไปซื้อประกันต่างประเทศเป็นกลุ่มคนที่มีรายได้สูง ซื้อวงเงินความคุ้มครองระดับ 100 ล้านบาท ให้บินไปตรวจสุขภาพถึงสิงคโปร์และเซ็นสัญญากัน ซึ่งการออกไปแต่ละครั้งมีทั้งเดินทางโดยเครื่องบินและโดยสารรถบัส เที่ยวไปตามเส้นทางภาคใต้ด้วย จำนวน23 รถบัส
ขณะที่ทิศทางการเปิดเสรีการขายประกันระหว่างกัน เมื่อประชาคมเศรษฐกิจอาเซียน (เออีซี) เริ่มเปิดตัวอย่างเป็นทางการในปลายปี 2558 นั้น ในส่วนของตัวแทนยังไม่เกิด ภาครัฐที่คุมนโยบายใหญ่ และ ผู้คุมธุรกิจประกันชีวิต ยังไม่มีทิศทางที่ชัดเจนว่า ตัวแทนต่างประเทศเข้ามาขายในไทยได้หรือไม่ และ ตัวแทนไทยจะออกไปขายให้ลูกค้าต่างประเทศได้หรือไม่หลังเปิดเสรีอาเซียน แต่ตอนนี้ต่างชาติได้รุกมาที่ไทยแล้ว และ ไม่มีความชัดเจนว่าหลังเปิดเสรีอาเซียนแล้ว อัตรามรณะจะใช้อย่างไร จะมีการปรับให้อยู่ในระดับใกล้เคียงกับประเทศเพื่อนบ้านหรือไม่ ทำให้ตัวแทนประกันชีวิตไทยยังไม่มีความชัดเจน จึงไม่สามารถเตรียมตัวอะไรได้ นอกจากเตรียมความรู้ของตัวแทน
ก่อนหน้านี้ บริษัทจัดอันดับเครดิต ฟิทช์ เรทติ้งส์ ได้เปิดเผยว่า ธุรกิจประกันในเอเชียจะมีการแข่งขันที่รุนแรงขึ้นภายหลังเปิดเออีซี โดยเฉพาะการเข้ามาของบริษัทขนาดใหญ่ ซึ่งจะเข้าไปเจาะตลาดที่ยังมีโอกาสสูง เช่น ไทย และฟิลิปปินส์
น.ส.ศิริภรณ์ กล่าวว่า คปภ.จะต้องรีบตัดสินใจว่าจะใช้อัตรามรณะใด เช่น ถ้าตัวแทนจากสิงคโปร์ ฮ่องกง มาขายลูกค้าชาวไทย จะให้ใช้อัตรามรณะประเทศใด แล้วถ้าตัวแทนไทย จะออกไปขายต่างประเทศบ้าง จะให้ใช้อัตรามรณะของประเทศใด ในการคำนวณเบี้ยประกันชีวิต
น.ส.วราวรรณ เวชชสัสถ์ รองเลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า ยอมรับว่าอาจมีการไปซื้อประกันยังต่างประเทศ ซึ่งมีทั้งการซื้อผ่านตัวแทนในต่างประเทศและผ่านทางอินเทอร์เน็ต เพราะปัจจุบันการค้าขายได้เปิดกว้างเนื่องจากเบี้ยประกันถูกกว่า แต่ คปภ.ไม่สามารถดำเนินการใดๆ ได้ หากไม่มีหลักฐานและไม่มีลูกค้าร้องเรียน
อย่างไรก็ตาม อยากเตือนคนไทยที่ไปซื้อประกันต่างประเทศว่าการซื้อประกันกับบริษัทที่อยู่ในต่างประเทศและไม่ได้จดทะเบียนในไทยมีความเสี่ยงสูง หากทางบริษัทมีปัญหาฐานะการเงิน ไม่จ่ายเคลมประกัน หรือมีข้อพิพาทเกิดขึ้น ทาง คปภ.จะไม่สามารถเข้าไปให้ความช่วยเหลือได้ ผู้ซื้อจะต้องดำเนินการดูแลตัวเองทั้งในแง่กฎหมายและการเรียกค่าสินไหมทดแทน 
นอกจากนี้ ยังไม่สามารถใช้สิทธิซื้อประกันสะสมทรัพย์หรือประกันบำนาญมาหักลดหย่อนภาษีได้ด้วย ซึ่งกลุ่มนี้จะรู้อยู่แล้วเพราะอาจจะซื้อประกันในประเทศเต็มวงเงินที่หักลดหย่อนภาษีได้แล้ว หรือต้องการซื้อประกันเพิ่มแต่จ่ายเบี้ยราคาถูก